
«Безнең ишегалды» программасын гамәлгә ашыру турында «ТР шәһәрләрен үстерү институты» фонды җитәкчесе Наилә Зиннәтуллина ТР Хөкүмәте Йортында узган киңәшмәдә сөйләде. Киңәшмәне ТР Премьер-министры Алексей Песошин үткәрде.

Наилә Зиннәтуллина хәбәр иткәнчә, тиздән программа буенча юл эшләрен тулысынча төгәлләү планлаштырыла. Хәзер юл эшләре буенча гомуми үтәлеш 96% тәшкил итә. 2 атна эчендә үсеш - 5%. 21 районда юл эшләре тулысынча төгәлләнгән. 30 сентябрьгә кадәр тагын 90 ишегалдында эшләрне төгәлләү планлаштырыла.

Тышкы яктырту җайланмаларын урнаштыруның гомуми үтәлеше 95% тәшкил итә. Ике атна эчендә үсеш - 6%. 26 район яктырту эшләрен төгәлләгән инде, 6 муниципаль берәмлектә эшләр дәвам итә. Соңгы 2 атна эчендә ишегалларында җайланмалар урнаштыру буенча яхшы үсеш күрсәтелгән. Бүгенгә гомуми үтәлеш 83% тәшкил итә. Балалар өчен башкаһәм спорт җайланмаларының - 81%ы, урам җайланмаларының 85%ы монтажланган. "Программа буенча эшләрне тулысынча төгәлләгән Аксубай, Арча, Баулы, Балтач, Югары Ослан, Биектау, Алабуга, Кукмара, Лаеш, Балык Бистәсе, Саба һәм Чирмешән районнарын билгеләп үтәсем килә",- диде Наилә Зиннәтуллина.

Фонд төзекләндерү эшләренең барышын мониторинглау өчен районнарга чыгуын дәвам итә. Төп искәрмәләр - сыйфатсыз җайланмалар һәм норматив булмаган монтаж, шулай ук юл эшләре буенча типик конструкцияләр каталогыннан тайпылышлар.

Соңгы айда гражданнардан 579 мөрәҗәгать кергән, бу алдагы чор белән чагыштырганда 35%ка кимрәк. Мөрәҗәгатьләр саны кимү актив төзелеш эшләре тәмамлануга бәйле. Шулай ук 2025 елда программаны гамәлгә ашыруга әзерлек алып барыла.

Топ-200 өчен тавыш бирүдә җиңгән ишегалларының барлык схемалары куратор архитектор-шәһәр төзүчеләр тарафыннан тикшерелгән. Районнарда инде очрашулар, халыкка беренчел проект карарларын тәкъдир итүләр уза.
Татарстанның унике районы «Безнең ишегалды» программасы буенча эшләрне тулысынча төгәлләде